VENDIM
Nr. 667, datë 29.7.2015

PËR ORGANIZIMIN DHE FUNKSIONIMIN E DREJTORISË SË PËRGJITHSHME TË AKREDITIMIT
(Ndryshuar me VKM nr. 640, datë 27.8.2026)
(i përditësuar)

Në mbështetje të nenit 100 të Kushtetutës dhe të pikës 8, të nenit 4, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave

VENDOSI:

1. Drejtoria e Përgjithshme e Akreditimit, në vijim (DPA) menaxhon sistemin e akreditimit të organeve të vlerësimit të konformitetit në sferën e detyrueshme dhe atë vullnetare në Republikën e Shqipërisë.
2. Drejtoria e Përgjithshme e Akreditimit shtrin veprimtarinë në të gjithë territorin e Republikës së Shqipërisë dhe selia e saj ndodhet në Tiranë.
3. Drejtoria e Përgjithshme e Akreditimit nuk ka degë territoriale.
4. Drejtoria e Përgjithshme e Akreditimit operon në përputhje me legjislacionin në fuqi, standardet kombëtare, evropiane dhe ndërkombëtare, rregulloret, udhëzuesit dhe kërkesat për akreditim. 
5. Drejtoria e Përgjithshme e Akreditimit siguron që i gjithë aktiviteti i saj akreditues të kryhet në interes publik dhe kërkon përfshirjen e balancuar dhe të ndershme të të gjitha palëve të interesuara në punën e saj. 
6. DPA-ja ka detyrim plotësimin në mënyrë të vazhdueshme të kërkesave të neneve 9, 10 dhe 11, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, të ndryshuar. Drejtoria e Përgjithshme e Akreditimit drejtohet nga drejtori i Përgjithshëm, i cili organizon e drejton të gjithë veprimtarinë e saj, si dhe përfaqëson institucionin në marrëdhënie me të tretë. Drejtori i përgjithshëm asistohet dhe mbështetet nga zëvendësdrejtori i përgjithshëm për përmbushjen e objektivave të institucionit, duke bashkërenduar dhe mbikëqyrur veprimtari dhe funksione të veçanta të strukturave të DPA-së, përcaktuar me urdhër dhe delegim të drejtorit të përgjithshëm, si dhe në rregulloren e brendshme. Zëvendësdrejtori i përgjithshëm kryen, gjithashtu, detyrat e menaxherit të cilësisë, sipas kërkesave të standardit ISO/IEC 17011:2017 “Vlerësimi i konformitetit – Kërkesat për organizmat e akreditimit që akreditojnë organet e vlerësimit të konformitetit”.
7. Plotësimi i kërkesave të neneve 9, 10 dhe 11, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, vlerësohet edhe nëpërmjet auditimeve të kryera nga Drejtoria e Auditit në ministri.
8. DPA-ja informon ministrinë, brenda 5 (pesë) ditëve pune, për rezultatet e çdo vlerësimi të ndërsjellë të kryer nga Organizata Evropiane për Akreditim. 
9. DPA-ja dërgon në ministri, deri në datën 31 janar të çdo viti kalendarik:
a) raportin vjetor të DPA-së dhe objektivat për vitin pasardhës;
b) raportin vjetor të Bordit të Akreditimit;
c) raportin në lidhje me ankesat dhe apelimet;
ç) raportin në lidhje me shkallën e kënaqësisë së klientëve.
Raporti vjetor publikohet në faqen zyrtare të DPA-së brenda 10 ditëve nga miratimi. 
10. Drejtoria e Përgjithshme e Akreditimit bashkëpunon me ministritë e linjës për përgatitjen e rregullave teknike për të siguruar respektimin e parimeve të akreditimit.
11. DPA-ja merr pjesë në veprimtarinë e organizatave evropiane dhe ndërkombëtare të akreditimit, si dhe në veprimtaritë e organizmave evropianë të organeve të miratuara.
12. DPA-ja bashkëpunon me institucionet publike dhe subjektet private, vendase ose të huaja, në mbështetje të veprimtarisë së saj.
13.	DPA-ja informon organizatat evropiane dhe ndërkombëtare të akreditimit dhe anëtarët e saj për hartimin e legjislacionit të ri në fushën e akreditimit ose që kanë lidhje me akreditimin në Shqipëri.
14. DPA-ja, brenda 30 (tridhjetë) ditëve nga data e marrjes së informacionit, njofton organet përgjegjëse të dhënies së miratimit për çdo dokument të përditësuar dhe të publikuar në nivel evropian, që ka lidhje me akreditimin.
[bookmark: _GoBack]15. Organet e vlerësimit të konformitetit, të regjistruara në Shqipëri dhe të akredituara nga organizma akreditues të huaj, informojnë DPA-në brenda 30 ditëve kalendarike për marrjen e akreditimit të tyre dhe deri më 31 janar të çdo viti për statusin e tyre të akreditimit. 
16. Për qëllime të miratimit, organi i vlerësimit të konformitetit, i akredituar nga një organizëm akreditues i huaj, i kërkon DPA-së pajisjen me dokument njohjeje për certifikatën e akreditimit dhe dokumentet shoqëruese të certifikatës.
17. Organi i vlerësimit të konformitetit që vepron në fushën vullnetare ose të detyruar, i interesuar për akreditim, aplikon drejtpërdrejt te DPA-ja. Në procesin e vlerësimit për akreditim, aplikanti u përgjigjet kritereve të akreditimit dhe në veçanti standardeve e udhëzuesve të nxjerrë nga organizmat ndërkombëtarë të akreditimit.
18. Organi i vlerësimit të konformitetit, që kërkon të akreditohet, për qëllime miratimi aplikon për akreditim, në bazë të kritereve të përcaktuara në pikën 17, të këtij vendimi, si dhe në bazë të rregullave e kërkesave të veçanta teknike, që lidhen me dhënien e miratimit. 
19. DPA-ja informon organet përgjegjëse të dhënies së miratimit në lidhje me kërkesën për akreditim dhe vendimet për statusin e akreditimit të organeve, të cilat kërkojnë të jenë apo janë të miratuara.
20. DPA-ja ka logon dhe simbolin e saj të regjistruar në Drejtorinë e Përgjithshme të Pronësisë Industriale. DPA-ja i jep të drejtën organeve të akredituara prej saj të përdorin simbolin e akreditimit. Simboli i akreditimit përbëhet nga logoja e DPA-së, standardi kundrejt të cilit janë akredituar, vlerësimi i konformitetit dhe numri i akreditimit. DPA-ja publikon rregullat e përdorimit të simbolit të akreditimit në faqen zyrtare të saj. 
21. Akreditimi jepet për një afat kohor katërvjeçar. 
22. Për organet e miratuara, mbikëqyrja e akreditimit nga DPA-ja bashkërenditet me atë të organeve përkatëse përgjegjëse, kur këto kryejnë vlerësimet periodike të statusit të miratimit. Nëse ka informacion se një organ i akredituar, i miratuar ose jo, nuk plotëson më kushtet e akreditimit, mbikëqyrja mund të kryhet në çdo kohë edhe pa lajmërim.
23.	Në rastet kur DPA-ja konstaton një përdorim të gabuar të simbolit të miratimit, ajo lajmëron organin përgjegjës për miratimin. 
24. Ngarkohen Ministria e Zhvillimit Ekonomik, Turizmit, Tregtisë dhe Sipërmarrjes dhe Drejtoria e Përgjithshme e Akreditimit, përkatësisht, për ndjekjen dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

